  Анжелика Тихонова корреспондент Кун Думалэн депутатэз, истори тодосъя доктор Алексей Загребин 2-тӥ тулыспалэ «Удмурт Кенеш» огазеяськонысь экспертно-консультативной кенеше пыриськисьёсын пумиськиз но туала дышетон сӧзнэт сярысь малпанъёссэ шараяз. Со сярысь ивортэ «Удмуртия» агентстволэн корреспондентэз. Загребинлэн верамезъя, Россиысь дышетонъя но тодосъя министрлэн Ольга Васильевалэн дышетонэз механизировать каронлы пумит шара веранъёсыз умой мылкыд сёто. (2017-тӥ арын огъя кун экзаменъёсын тест люкетэз куштэмын луоз вань тодметъёсъя, кунгожсьӧр кылъёсын сяна - ред.). Мынам уг поты вераме умой-а, урод-а ЕГЭ яке ОГЭ. Мынам мукетыз сярысь вераме потэ — механика механизмъёсын ужаку умой. Адямиосын ужаку, эшшо ик нылпиосын, нырысетӥ интыын луыны кулэ лулпуш, кыл, шӧдон Кун Думаысь депутат Алексей ЗагребинДышетон удысын трос пӧртэм ӧръёсъя шуг-секытъёсмы вань шуыса вераз со. Соосты радъянын бадӟым инты басьто катрадлык кылдытӥсьёс. Нош радъяно ке, радъяно озьы, со матысь аръёслы но, кема кыстӥськись дырлы но азинскыны инъет мед луоз шуыса. «Асьмелы, Россиысь улосъёсын улӥсьёслы, визьмо адямиослэн кунгож сьӧры кошкемзы сокем кышкыт но ӧвӧл, дыр. Со бадӟым, шоркар луись каръёслэн шугъяськонзы. Асьмелы кышкытлык вае пинал, мыло-кыдо, лэчыт визьмо но шугъятӥсь юанъёс пуктӥсь егитъёслэн бадӟым шоркаръёсы кошкемзы. Мон учкисько ӵош дышетскем эшъёсы шоры: кӧняез соос кошкизы Москвае, Казане, Екатеринбурге. Нылпиосмы шоры учкыса, асьмеос но малпаськыны быгатӥськом — со асьмелэн шуг-секытмы. Вить-дас ар ортчыса, асьмеос соин синмысь синме пумиськом. Кинэн соку ужалом? Тани та учырын дышетонъя но тодосъя сӧзнэтын вожвылъяськон бадӟым инты басьтэ. Мон глобалист ӧвӧл, но туж умой валасько, али дышетонъя но тодосъя сӧзнэтмес юнматонъя вамышъёс ӧм лэсьтэ ке, вожвылъяськонэз келяны быгатом», — вераз Алексей Загребин. Тодэ вайытом, 2016-тӥ арын 18-тӥ куартолэзе Алексей Загребин Удмуртилэсь Кун Думае депутатэ быръемын вал. Та дыре парламентысь дышетонъя но тодосъя комитетлэн ёзчиез луэ. Азьвыл Удмурт кун университетын, Россиысь тодосъя академилэн Урал ёзэтысьтыз Историяя, кылъя но литературая удмурт институтын ужаз.  Кун Думалэн депутатэныз пумиськонын «Удмурт Кенешлэн» экспертно-консультативной кенешезлэн ёзчиосыз мукет удысъёсын герӟаськем юанъёссэс но сётӥзы. Соосты политика но, мерлык но, лулчеберет но тунсыкъятӥзы. Кылсярысь, огазеяськонлэн азьвыл кивалтӥсез Игорь Семёнов юаз мувӧйлэн дуныз коньдэтын баррель понна 40 доллар пусъемын ке, солэсь вылтӥ басьтэм табыш кунлэн резерв фондаз мыныны кулэ шуыса валатон катрадлыкен юнматэмын-а? Загребин та ужпумъя кенешон али мынэ шуиз. Протодиакон Михаил Атаманов Удмуртилэн ас тусыз ӧвӧл шуыса сюлэмшугзэ вераз. Озьы ик тунсыкъяськизы дышетон удысэз коньдонэн сяна, кыӵе амалъёсын юнматыны луоно шуыса. Алексей Загребин ваньзылы пыр-поч валэктонъёс сётыны тыршиз. Тегъёс: Дышетон Удмуртия УдмуртКенеш удмуртъёс Мерлык  